Opis pohoda v soboto, 30. junija 2018, ob Vrhpoljadi.

 Izhodišče in cilj pohoda je vas Vrhpolje, natančneje vaški dom, kjer je tam dovolj prostora tudi za večjo skupino pohodnikov. Od doma krenemo po spodnji ali po zgornji uličici do Skrajnika. Pod njim sta bila včasih v podaljšku stranske dolinice Podjanca dva kala, ob robu pa so še danes ohranjeni ostanki stare lednice. Pri Skrajniku zavijemo v levo, a že na prvem razpotju v desno. Hodili bomo po širokem in udobnem kolovozu v zložen klančič. Pod nami na desni se v hudi gošči utaplja hudournik Loza, kjer je včasih bil kal (danes le velika, plitva, žal zaraščena ponvasta kotanja) in ob njem manjša lednica, ki je dobro ohranjena. Njena zanimivost je, da vanjo držijo kamnite stopnice. Sestop v Lozo zavoljo gošče ni predviden. Naš kolovoz se v enakomerni naklonini dviga po južnem pobočju Gričev. Spotoma bomo kratko zavili v levo in si šli ogledat ostanke prve lednice ob poti. Je ena bolje ohranjenih vrhpoljskih lednic. Do nje le nekaj korakov. Od lednice se vrnemo na kolovoz in po njem nadaljujemo do križišča kolovozov. Tega, ki privede od Loze in Šteje si velja zapomniti, ker se bomo kasneje nanj vrnili. Na križišču zavijemo v levo in se po prav tako udobnem kolovozu dvignemo do naslednje lednice. Pri njej bomo videli, kakšno usodo so doživele lednice v času, ko so postale 'odveč' in ko je ledarska obrt zamrla. Tu je bilo včasih večje število kalov, znanih pod imenom Kali na Gričih. Od druge lednice in od Kalov na Gričih kratko sestopimo do prvega odcepa, kjer zavijemo v levo in se mimo kalov (še vedno smo na Gričih) v vodoravni črti napotimo do dveh naslednjih lednic. Prva je večja in bolje ohranjena. Nato ob hudourniku navzdol na kolovoz in po njem do zgoraj omenjenega križišča. Na njem levo navzdol, čez strugo na levi breg in k naslednjemu kalu (Šteja) in lednici. Ni baš dobro ohranjena. Zaenkrat smo z lednicami opravili. A se kasneje k njim še vrnemo. Nadaljujemo na jug, kratko do razpotja, kjer zavijemo v levo. Poti odslej ne moremo več zgrešiti, ker jo na obeh straneh opasujeta zidova. Naslednji postanek bomo imeli pri prvi pastirski hiški, vzidani v škarpo. O njih pomenu pa na mestu samem. Sledi dolg, enakomeren vzpon po starem kolovozu. Malce pod slemensko cesto si bomo ogledali še eno, nenavadno majhno hiško. Na slemenski cesti, ki začne pri Gradcu in preči Videževa in Polanščkova severna pobočja ter se nadaljuje v smeri Velikega Gradišča, bomo zavili v desno k bližnjemu razpotju, kjer se od slemenske ceste loči v levo dober kolovoz proti Preložam. Nedaleč vstran bomo v gozdu nad izrazito razčlenjenem apnen- častem skladu poiskali še dve pastirski hiški. Od hišk se bomo vrnili na slemensko cesto in po njej nadaljevali v južni smeri, mimo prostranega Ižlinskega travnika na levi v območju Školja in Ograde. Tu bomo na desni poiskali staro pot in po njej zložno sestopili do še ene lepo ohranjene pastirske hiške. Še dol na makadamsko cesto, na njej v levo in zložno navzgor do razpotja, kjer so na oni strani slemenske ceste pod košatim borom nameščeni dve leseni mizi in klopci. Mesto, ki kar kliče k postanku. Nadaljevali bomo po slemenski cesti proti jugu mimo odcepa za Rodik (levo!) kmalu zavili v levo in se po označeni lovski stezi povzpeli na Polanšček (687 m – najvišja točka na poti!). Steza je zelo zanimiva, saj drži čez izrazit apnenčast sklad, na katerem sta dve leseni klopci. Tu se nam odpre pogled na Rodik, Ajdovščino nad njim, na Vremščico in čisto na levi še na Nanos. Na vrhu Polanščka razgledov ni, zato bomo prečili vrh, pod njim še eno slemensko cesto in sestopili večji del po borovem gozdu na hrpeljsko stran, mimo prikupne, z visoko mrežo obdane vikendice. Znotraj mreže si bomo ogledali ostanke poljske jeplence. Apnarstvo je naslednja obrt, ki je bila značilna za te kraje, predvsem za vasi s te in z one strani Videža in Polanščka. Od vikendice bomo sestopali po borovem gozdu, kjer je v medvojnem in povojnem času bila znana še ena 'obrt', tako značilna za te kraje, namreč nabiranje borove smole. Videli bomo številna drevesa, v čigar skorjo so gozdarji zarezovali globoke 'brazde'. Hitro bomo v vznožju obeh vrhov, kjer se v kotanji na levi skrivata še dve jeplenci, nakar bomo poiskali še eno lednico (smo zgoraj napovedali, da z njimi še nismo opravili), ki je ena najbolje ohranjenih. Od lednice bomo nadaljevali v območje Pod Štirno, kjer je manjši kal in kjer raste več kot deset lip. Primerno mesto za krajši oddih. Nadaljevali bomo ob vznožju Videža, sestopili pod visokonapetostni daljnovod in pod njim dolgo hodili proti zahodu ter se končno povzpeli še na Videž (664 m). Z vrha nas čaka še sestop v Vrhpolje mimo doline Gavek, ki pa je že tik pred vasjo. Še mimo zadnje lednice na poti ob Oštjirščnovi domačiji. Še kratko gor po uličici na izhodišče pri Vaškem domu. Krog je sklenjen. Trasa poti je lahka, vendar terja dobro pripravljenega pohodnika. Hoje bo za okoli štiri ure. Treba je imeti visoke pohodniške čevlje (gojzarje), v oprtniku nekaj rezervne obleke, zaščito proti dežju in soncu, hrano in pijačo po želji. Opozarjamo, da na poti ni vode in da je treba pijačo imeti s seboj. Priporočamo pohodne palice in pokrivalo s širokimi krajci. Pohod bo vodil vodnik PZS Branko Bratož-Ježek.

Za organizacijski odbor: Zdenko Benčič

Zapisal: Branko Bratož-Ježek